

Adoratie

Euharistică

**Adorație Euharistică**

*29.03.2018*

**Cântec***.* *În faţa Ta, Isus iubit…*

***† În Numele Tatălui și al Fiului și al Sfântului Duh.***

*Amin*

E noapte… Dar în faţa ta, Doamne, chiar și noaptea cea mai întunecată este suportabilă. Lângă tine nouă nu ne este teamă. Simțim cum inima ta plină de iubire este ca o lampă care arde în viața noastră. Da! E Adevărat! Adesea ne îndepărtăm de tine, dar acum suntem aici; ochii noştri se întâlnesc cu ai tăi, ritmul bătăii inimii noastre alternează cu bătaia inimii tale. Nu suntem spectatori muţi în faţa unui mormânt. Suntem mărturisitori care vestesc şi îşi iau puterea de la izvorul vieţii. Iată-ne la picioarele altarului iubirii tale, unde tu acum ai frânt pâinea pentru noi toţi. În ciuda trădărilor noastre, a pierderilor noastre, suntem aici ca să-ţi întâlnim ochii şi să citim în privirea ta iertarea şi dovada că tu ne iubeşti aşa cum suntem. De aceea, în interiorul nostru se deschide larg un orizont infinit de pace.

Euharistia este darul făcut de Tatăl Bisericii şi prin Biserică, lumii întregi. Euharistia este puterea Duhului Sfânt. Euharistia este prezenţa lui Cristos Mântuitorul. Cristos este cu noi în toate zilele, până la sfârşitul veacurilor, este prezent în misterul pâinii şi al vinului care se schimbă în Trup şi Sânge în mod adevărat, real, substanţial. Euharistia este comuniunea lui Cristos cu noi: uniţi cu gestul său total de dăruire devenim şi noi toţi o jertfă plăcută lui Dumnezeu. euharistia este iubire devenită misiune: consumând Sângele vărsat pentru iertarea păcatelor, Biserica se oferă cu Cristos pentru viaţa lumii.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec** *Ce plăcut e Doamne sfinte…*

**Copil 1**

Isuse, regele şi Mântuitorul nostru, ne-am adunat în această seară pentru a te însoţi cu rugăciunea noastră în ceasul greu al agoniei tale. Suntem prezenţi aici, în biserica noastră, o bună parte dintre copiii comunității din Iugani. Am lăsat la uşa bisericii toate preocupările din timpul zilei şi toată oboseala unei zile de şcoală. Am venit aici pentru a fi într-adevăr împreună cu tine.

Unim rugăciunilor noastre şi pe cei care nu sunt prezenţi: pe copiii care nu au putut veni, pe cei care au rămas acasă ca să-şi continue jocul, dar şi pe cei care au preferat căldura unui pat odihnitor. Ne rugăm mai ales împreună cu cei care în aceste momente suferă violenţe, foame, sete, singurătate şi lipsă de iubire. Ne unim în rugăciunile noastre în mod special cu acei copii din comunitatea noastră care au de suferit din cauza părinţilor: ca ei să nu se descurajeze, ci să fie pentru părinţii lor motiv de convertire. Unim rugăciunea noastră cu suferinţa copiilor din Irak, rămaşi fără adăpost, fără hrană şi fără părinţi. Ţii oferim Isuse, la această oră de adoraţie, pe toţi copiii din lumea întreagă care nu te cunosc şi care nu au auzit niciodată de iubirea pe care o ai pentru ei.

*Pauză 5 minute....*

**Copil 2**

O, Isuse, tu ţi-ai început deja agonia!

Aş vrea, Doamne, să particip activ la această oră de adoraţie,… să nu adorm, să nu mă plictisesc!

Aş vrea, Doamne, să fiu măcar un Simon Petru care se trezeşte la glasul rugăciunii colegilor săi, şi care după ce îşi dă seama de greşeala comisă iese afară şi plânge amar.

Aş vrea să fiu unul dintre acele puţine glasuri care cere eliberarea ta.

Aş vrea să fiu un Simon din Cirene,… care nu poate trece indiferent pe lângă cel în suferinţă.

Aş vrea să fiu măcar asemenea Veronicăi, care fără frică îţi alină durerea.

Aş vrea să fiu ca o femeie din Ierusalim, care neputând face mai mult, se mulţumeşte să plângă.

Aş vrea să mă asemăn tâlharului cel bun, care îşi recunoaşte mizeria în care a trăit şi primeşte iertarea.

Aş vrea ca asemeni centurionului roman, după ce voi părăsi această biserică, să am curajul să vorbesc despre tine şi celorlalţi.

Aş vrea ca adoraţia mea să continue toată viaţa; să nu se termine la ora 800! Viaţa mea să fie o adoraţie continuă!, iar atunci când mă voi întoarce în mijlocul colegilor de şcoală şi de joacă, în mijlocul familiei, al cunoscuţilor şi necunoscuţilor, să fiu pentru toţi motiv de bucurie şi speranţă.

În timpul Postului Mare, o, Isuse, ne-am gândit ca fiecare dintre noi să-ţi scrie câte o scrisoare. Aceste scrisori sunt pentru noi ca o rugăciune prin care ne întâlnim cu tine. De aceea, în această seară ne vom ruga cu aceste scrisori, pe care tu le ştii deja, dar care cu siguranţă nu te plictisesc pentru că ele sunt expresia unui suflet sincer şi curat.

Doamne, tu ai început deja agonia! Dar să știi că aici suntem o mână de copii care vrem să veghem împreună cu tine. Nu lăsa ca toropeala să ne întunece ochii. Suntem aici Isuse!… Nu eşti singur!… Suntem cu tine!

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec** *Tu care te numeşti Iubire…*

**Copil 3**

Singurătatea cea mai copleşitoare ai îndurat-o pe cruce, o, Isuse, atunci când toţi te-au părăsit, când duşmanii te insultau, iar tu ai rostit cu psalmistul: “Dumnezeul meu, Dumnezeul meu, pentru ce m-ai părăsit?”

Această rugăciune o vesteşti până la sfârşitul veacurilor în Sfânta Taină a altarului, unde, în afară de preasfânta Fecioară Maria, de sfinţii îngeri şi de câteva suflete pioase, nu te mai vizitează nimeni. Tu vrei să dai ca moştenire paradisul tuturor celor care se roagă şi iată că nici ei nu se învrednicesc să te roage. Primeşte-mă, Doamne, ca prin scurtele mele vizite, să-ţi ţin tovărăşie şi astfel să risipesc amarul singurătăţii tale.

Voi oferi cu drag părăsirea ta pentru acele suflete care au pierdut harul şi suferă în deznădejde. Înviorează-le speranţa şi dă-le harul întoarcerii, pentru ca venind lângă crucea ta, să dobândească împărăţia veşnică a raiului.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec** *Rugăciune...*

**Copil 4**

Bună seara Isuse!

Plecat cu capul spre pământ, vin tăcut în faţa ta, Isus iubit. Obosit după o zi de muncă, în care i-am ajutat pe părinţi într-ale gospodăriei, am ajuns acum şi eu în faţa sfântului altar. O, Domnul meu!

Isuse m-am gândit să scriu şi eu o rugăciune pe care să o pot spune la această oră de adoraţie. M-am întrebat mult timp ce ţi-aş putea spune în câteva minute. Am aproape o săptămână de când lucrez la câteva fraze care parcă nu se leagă deloc între ele. Crede-mă! pentru sinceritatea mea. Înainte de a veni la adoraţie am deschis televizorul. Şi ce crezi că am văzut? … În Irak, o mamă împreună cu doi fii sunt ucişi de explozia unui automobil capcană. Era o imagine îngrozitoare! … Dar nu s-a terminat aici; imediat am văzut trupurile câtorva zeci de copii ucişi, care aşteptau ca cineva să-i arunce într-o groapă comună. Am văzut apoi cum oamenii se băteau pentru un pacheţel de alimente, pe care îl împărţeau soldaţii. A intervenit apoi crainicul de televiziune care anunţa numărul victimelor din Irak; era un număr uluitor… M-am speriat; credeam că văd un film de groază şi am dat să închid televizorul,… dar imaginile păreau tot mai reale. Deodată, scenariul se schimbă: în locul răniţilor şi suferinzilor vedeam pe ecran reclame la cele mai gustoase şi apetisante produse, vedeam camere şi clădiri luxoase, vedeam nave cosmice care se îndreptau spre lună, iar cineva spunea că în curând omul va începe să locuiască pe lună… M-am enervat şi am închis televizorul.

Doamne, nu ştiu ce să mai cred. Am început să nu mai înţeleg lumea în care trăiesc. Unii trăiesc în lux şi bogăţii, iar alţii mor de foame;

Unii s-au săturat de Pământ şi vor să se mute pe lună, dar alţii sunt victime ale celor puternici.

Nu pot să înţeleg cum pe aceeaşi stradă bogatul îşi construieşte palate şi îşi cumpără maşini luxoase, iar alături, în casa vecină, săracul moare de foame, frig şi singurătate.

Nu pot să înţeleg cum aceşti oameni participă împreună la aceeaşi Sfântă Liturghie, îşi dau pacea şi apoi se hrănesc din aceeaşi hostie.

Nu, Doamne, Nu!,… lumea e prea absurdă! Şi câtă indiferenţă!….

*Pauză 2 minute*

Doamne, acum încep să înţeleg de ce ai tremurat în faţa morţii!… Înţeleg că deşi eşti Dumnezeu adevărat eşti şi om adevărat! Moartea ne îngrozeşte pe fiecare; dar mai ales atunci când suntem nevinovaţi, aşa cum ai fost tu. Înţeleg de ce ai plâns în Ghetsemani: ai plâns pentru păcatul nostru şi al fraţilor noştri, pentru războaiele noastre din fiecare zi; ucidem cu indiferenţă şi răceală, prin cuvintele şi faptele noastre, prin egoism şi mândrie, prin neascultare şi încăpăţânare.

*Pauză 2 minute*

Doamne, te rog un lucru: eu şi copiii care suntem aici în biserică, atunci când vom fi mari, să nu fim la fel! Noi să fim mai buni!

Să învăţăm să-l iubim pe săracul şi pe singuraticul de lângă noi;

Să nu ne dai somn până ce nu ne vom face datoria de creştini;

Să nu putem pune capul liniştiţi pe pernă până când nu am împărţit cu cei de lângă noi tot ce avem şi tot ce suntem: bucurii şi dureri, pâine şi lacrimi, suferinţă şi fericire.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

**Evanghelia**.

***Citire din Evanghelia Domnului nostru Isus Cristos după sfântul Matei 26,26-30***

26 În timp ce stăteau la masă, Isus, luând pâinea, a binecuvântat-o, a frânt-o şi a dat-o ucenicilor săi, zicând: „Luaţi şi mâncaţi, acesta este trupul meu”. 27 Apoi a luat potirul, a mulţumit şi l-a dat lor zicând: „Beţi din acesta toţi; 28 căci acesta este sângele meu, al legământului cel nou, care pentru toţi se varsă pentru iertarea păcatelor. 29 Vă spun vouă, de acum nu voi mai bea din acest rod al viţei de vie până în ziua în care voi bea cu voi un vin nou, în împărăţia Tatălui meu”. 30 După ce au cântat psalmi de mulţumire, au plecat spre Muntele Măslinilor.

*Cuvântul Domnului*

*\*După fiecare întrebare se păstrează 1 minut de tăcere, pentru ca fiecare să aibă timp să răspundă și să reflecteze la răspuns.*

**Reflexie**

Să revedem fiecare în particular, în gând, drumul nostru pe care l-am parcurs în acest timp al Postului Mare… Te-ai gândit că ai putea fi şi tu unul dintre ucenicii lui Isus acolo de față? Poate Iuda, poate Petru, poate un altul care fuge să se ascundă... Care dintre ei ești? De ce îl urmezi pe Isus? Cum ai vrea să fie Isus? Tu îl trădezi? Cum? Te lași iubit de Domnul? Te-ai gândit vreodată că tu ești un nimic fără el? Dacă vrei să fii un sfânt mare: stai aproape de El nu te rușina de ceea ce ne cere religia...

*Slavă Tatălui....*

Să-l invocăm cu încredere pe Dumnezeu Tatăl care ne aşteaptă să venim la el pentru a ne oferi iubirea sa. Să-l rugăm şi să-i spunem împreună:

**R. Ajută-ne să trăim ca fii ai tăi!**

1. Isuse, tu ai făcut mereu voinţa Tatălui care ţi-a propus drumul suferinţei şi a crucii. Iartă-ne când căutăm alte căi adică cele ale comodităţii şi ale egoismului. **R.**

2. Tu ai înfruntat cu tăcerea asuprirea soldaţilor şi acuzele false ale mărturisitorilor falşi. Iartă-ne când căutăm să ne răzbunăm. **R.**

3. Tu ai mărturisit cuvântul adevărului în faţa tuturor. Iartă-ne când ne ruşinăm că suntem creştini ai tăi. **R.**

4. Tu ai acceptat să fii răstignit şi să-ţi dai viaţa pentru iertarea păcatelor omenirii întregi. Iartă-ne când suntem încrezuţi, încăpăţânaţi şi „smecheri”. **R.**

5. Tu în sfânta Euharistie ne-ai dat Trupul şi sângele tău ca hrană şi băutură adevărată. Iartă-ne când te primim nedemni şi distraţi. **R.**

6. Tu ne chemi la convertire pentru ca să ne faci părtaşi de învierea ta. Iartă-ne când nu te ascultăm. **R.**

*Alte intenții care pot fi rostite cu voce tare…*

**Copil 5**

Isuse, ca semn al iubirii mele faţă de tine am încercat şi eu în acest timp sfânt să fiu lângă Tine, să fiu ca Tine prin micile şi neînsemnatele mele sacrificii, prin angajamentul luat la începutul Postului vrând să-ţi transform coroana de spini într-o coroană de flori ca să-ţi mai alin puţin din suferinţe. Acum o aşez la picioarele Tale. Ştiu, mai sunt spini, nu am reuşit să fiu ca Tine, ascultător, dar ţi-o ofer la fel pentru ca Tu văzând-o să îţi aduci aminte că mai am nevoie de Tine, de harul Tău, de ajutorul Tău. Fie ca învierea Ta sfântă să trezească, să învie şi iubirea mea pentru Tine, pentru binele aproapelui meu, al fratelui meu, după cum Tu însuţi mi-ai arătat şi m-ai învăţat.

**Copil 6**

Isus, în timpul vieţii, i-a învăţat pe apostoli să se roage. Adunaţi în jurul lui şi noi astăzi suntem nişte mici apostoli. Folosind aceleaşi cuvinte pe care Isus le-a transmis apostolilor, să ne rugăm spunând cu toţii:

*Tatăl nostru…*

**Cântec** *Vino, Isuse, la noi... strofa 1*

**Copil 7:** *În lume-i nevoie de iubire:*

„Act de iubire, Doamne, dumnezeul meu, te iubesc din toată inima, din tot sufletul şi din toate puterile mele şi mai presus de orice, pentrucă eşti nemărginit de bun şi vrednic de iubire. Iubesc şi pe aproapele ca pe mine însumi din dragoste către tine şi iert din inimă pe toţi aceia care mi-au greşit. Doamne, fă să te iubesc din ce în ce mai mult. Amin.”

*Slavă Tatălui...*

**Cântec** *Vino, Isuse, la noi...strofa 2*

**Copil 8:** *În lume-i nevoie de convertire:*

„Act de căinţă, Doamne, Dumnezul meu, mă căiesc din toată inima de toate păcatele mele şi le urăsc mai presus de toate, pentru că prin ele am pierdut harul tău şi împărăţia cerului şi m-am făcut vrednic de pedeapsa veşnică a iadului; dar mai mult mă căiesc, pentru că păcătuind, te-am mâniat pe tine, Părintele meu, Mântuitorul meu şi Dumnezul meu, atât de mare şi atât de bun. Pentru aceasta mă hotărăsc, cu ajutorul harului tău, să nu mai păcătuiesc şi să fug de orice prilej de păcat. Amin.”

*Bucură-te Marie...*

**Cântec** *Vino, Isuse, la noi...strofa 3*

**Copil 9:** *În lume-i nevoie de credinţă*

„Act de credinţă, Doamne, Dumnezeul meu, cred cu tărie tot ce ne-ai descoperit tu, adevărul veşnic şi negreşelnic, şi ce ne învaţă sfânta biserică.

Cred mai ales în tine, unul şi adevăratul Dumnezeu în trei Persoane egale şi totuşi deosebite, Tatăl, Fiul şi Duhul Sfânt.

Cred în Isus Cristos, Fiul tău unic, care s-a zămislit de la Duhul Sfânt, s-a născut din Maria Fecioară, a pătimit şi a murit pentru mântuirea noastră. Cred că tu eşti drept şi răsplăteşti pe fiecare după faptele sale: pe cei buni cu fericirea cerească, iar pe cei răi îi pedepseşti cu osânda veşnică a iadului. În această credinţă vreau să trăiesc şi să mor. Doamne, întăreşte-mi credinţa. Amin.”

*Tatăl Nostru...*

**Cântec** *Vino, Isuse, la noi... strofa 4*

**Copil 10:** *În lume-i nevoie de speranţă*

„Act de speranţă, Doamne, Dumnezul meu, nădăjduiesc cu încredere deplină că îmi vei dărui din bunătatea ta şi prin meritele lui Isus Cristos, iertarea păcatelor, harul tău şi fericirea veşnică, pentru că tu mi-ai promis, şi eşti nesfârşit de credincios în făgăduinţele tale. Amin.”

**Cântec** *Vino, Isuse, la noi*.*..strofa 6*

**Copil 11**

Doamne Isuse Cristoase, tu i-ai iubit pe Iosif şi pe Maria şi ai fost ascultător faţă de ei. Prin cuvintele şi exemplul tău ne-ai învăţat ca şi noi să facem la fel. Ajută-ne să-i iubim şi să-i respectăm pe părinţi, mai ales că fac atâtea lucruri frumoase pentru noi. Dă-le sănătate şi multă putere de muncă. Dă-le o inimă răbdătoare şi luminează-i ca să ne înţeleagă atunci când greşim. În familiile în care nu există înţelegere, ajută-i să se înţeleagă, acolo unde există suferinţă din cauza lipsurilor sau a bolilor, dă multă răbdare, acolo unde tu nu eşti primit, ajută-i să înţeleagă că fără tine nu se pot mântui. Ajută-i, o, Isuse pe toţi copiii din lume să fie iubiţi şi acceptaţi de tata şi de mama lor, ajută-i pe fraţi să se înţeleagă între ei, iar atunci când părinţii vor ajunge la adânci bătrâneţe să fie fericiţi de copiii lor. Dă-le tuturor părinţilor multă credinţă şi multă răbdare. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

**Copil 12**

În sfânta Euharistie

Isuse, tu mi-ai pregătit

O masă mare-mbelşugată

Ce-mi lasă sufletul uimit.

În loc de pâine tu-mi dai trupul

Şi-n loc de vin sângele tău

Şi vrei cu-o dragoste nespusă

Să mă hrănesc în drumul greu.

O hrană ca aceasta, Doamne,

Numai tu singur poţi s-o dai,

Şi când dintr-însa gust o dată,

Mă simt cu tine sus în rai.

Slăvit să fii, Isuse bune,

Şi pururi binecuvântat;

În nesfârşita-ţi dărnicie,

Pe tine însuţi ni te-ai dat.

**Lectură biblică Luca 23,39-43**

Isus, în timp ce se afla pe cruce, unul dintre răufăcătorii răstigniţi îl insulta, zicându-i: "Nu eşti tu Mesia? Salvează-te pe tine însuţi şi pe noi!" Dar celălalt, răspunzând, îl mustră: "Nu te temi de Dumnezeu, tu care eşti condamnat ca şi el? Pentru noi pedeapsa este meritată, căci primim cele cuvenite pentru faptele noastre; acesta însă n-a făcut nici un rău!" Apoi a adăugat: "Isuse, aminteşte-ţi de mine când vei veni ca rege!" Isus i-a răspuns: "Îţi spun adevărul: astăzi vei fi cu mine în paradis!"

**Reflecţie**

Singurătatea cea mai copleşitoare ai îndurat-o pe cruce, o Isuse, atunci când toţi te-au părăsit, când duşmanii te insultau, iar tu ai rostit cu psalmistul: "Dumnezeul meu, Dumnezeul meu, pentru ce m-ai părăsit?" Această rugăciune o vesteşti până la sfârşitul veacurilor în sfânta Taină a altarului, unde afară de preasfânta Fecioară Maria, de sfinţii îngeri şi de câteva suflete pioase nu te mai vizitează nimeni. Tu vrei să dai ca moştenire paradisul tuturor celor care te roagă, şi iată că ei nici nu se învrednicesc să te roage. Primeşte-mă Doamne, ca prin scurtele mele vizite, să-ţi ţin tovărăşie şi astfel să risipesc amarul singurătăţii tale. Voi oferi cu drag părăsirea ta pentru acele suflete care au pierdut harul şi suferă în deznădejde. Înviorează-le speranţa şi dă-le harul întoarcerii, pentru ca venind lângă crucea ta, să dobândească împărăţia veşnică a raiului. Crucea ta, Doamne, revarsă lumină asupra lumii cufundată în întunericul păcatului. Ajută-mă să te contemplu pe tronul biruinţei tale ca să am parte de roadele mântuirii aduse de tine, care vieţuieşti şi domneşti în vecii vecilor. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Copil 13**

Isuse, afară începe a se însera de-al binelea,… iar noaptea e tot mai întunecată. Am văzut multă lume venind spre biserică, dar nu prea ştiam, şi nici nu ştiu, de ce. Cu siguranţă s-o fi întâmplat ceva! Nu puteam rezista forfotei care se crease pe stradă, şi prin urmare, am luat-o şi eu spre Biserică. Când am ajuns aici am văzut multă lume: bărbaţi şi femei, copii şi tineri, bătrâni şi adulţi. În biserică nu mai aveai loc nici măcar ca să arunci un ac. M-am aşezat şi eu în rândul curioşilor şi am vrut să văd ce se întâmplă. De fapt, am stat cu gura căscată mai toată Liturghia,… aşa cum fac mai tot timpul când vin la biserică. Dar, în seara aceasta parcă a fost ceva special: era mai multă lume, altarul era altfel împodobit, preoţii mai mulţi, am auzit şi toaca, iar de la un moment dat mi se pare că s-a stricat orga. Ca să nu mai spun şi despre predică, care diferea mult de cele din timpul anului. Ce-i drept, mi s-a părut destul de greoaie pentru mintea mea de copil. Cu siguranţă părinţii mei au înţeles ceva,… astfel încât să-mi poată povesti când mă voi întoarce acasă. Dar, totuşi, ceva m-a lovit. Nu mă pot întoarce acasă fără ca să înţeleg motivul pentru care atâta lume a participat astăzi la Liturghie, motivul pentru care astăzi s-au împărtăşit aproape toţi cei prezenţi în biserică, motivul pentru care noi copiii am coborât la subsol pentru a face o oră de adoraţie.

Isuse, eu sunt prea mic pentru a înţelege unele lucruri, dar să ştii că sunt lucruri pe care le înţeleg şi eu. Iar în seara aceasta înţeleg că cineva mă iubeşte, că nu sunt singur, că cineva suferă în locul meu, că pe cineva îl deranjează păcatul meu, că viaţa mea nu este lipsită de sens, că doar Iubirea este cea care poate şi înţelege toate.

O Domnul meu, în seara aceasta nu pot să-ţi spun multe lucruri; simt cum cuvintele mele nu-şi mai găsesc rostul; … agonia şi suferinţa ta vorbesc de la sine. Vrea să-ţi spun doar un singur lucru. Simt mai mult ca niciodată că trebuie să-ţi spun… Mulţumesc! Mulţumesc! Mulţumesc … mult de tot, Isuse, pentru toate câte le înduri pentru mine. Mulţumesc! Mulţumesc! Mulţumesc!

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

***† În Numele Tatălui și al Fiului și al Sfântului Duh.***

*Amin*

**Cântec Final**

